
Parlamentul  României

Camera  Deputaţilor

Comisia pentru industrii si servicii

PLx.58/2012                                                                        Bucureşti 13.06.2012       
                                                                                                23/68/2012
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, cu modificările şi completările ulterioare, vă înaintăm alăturat, Raportul suplimentar asupra  proiectului de Lege privind aprobarea Ordonanţei de urgenţă a Guvernului nr. 122/2011 pentru aprobarea scoaterii din rezerva de stat, sub formă de împrumut, a unor cantităţi de combustibili pentru unii operatori economici, transmis cu adresa PL.x 58 din 10 aprilie 2012 şi înregistrat cu nr. 23/68/2012.

Prin obiectul de reglementare şi conţinutul său, proiectul de lege face parte din categoria legilor ordinare.

PREŞEDINTE,

Iulian Iancu

Parlamentul  României

Camera  Deputaţilor

Comisia pentru industrii si servicii

PLx 58/2012                                                                                          Nr.23/68/2012
RAPORT  SUPLIMENTAR
asupra la proiectului de Lege privind aprobarea Ordonanţei  de urgenţă a Guvernului nr. 122/2011 pentru aprobarea scoaterii din rezerva de stat, sub formă de împrumut, a unor cantităţi de combustibili pentru unii operatori economici

În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii, a fost sesizată  pentru dezbatere în fond, în procedură de urgenţă, cu proiectul de Lege privind aprobarea Ordonanţei  de urgenţă a Guvernului nr. 122/2011 pentru aprobarea scoaterii din rezerva de stat, sub formă de împrumut, a unor cantităţi de combustibili pentru unii operatori economici, transmis cu adresa PL.x 58 din 10 aprilie 2012 şi înregistrat cu nr. 23/68/2012.
Senatul în calitate de primă Cameră sesizată a adoptat proiectul de lege,  în condiţiile articolului 115 alineatul (5) teza a III-a din Constituţia României, republicată.

Potrivit prevederilor articolului 75 alineatele (1) şi (3) din Constituţia României, republicată, Camera Deputaţilor este Camera decizională pentru acest proiect de lege.
Ordonanţa de urgenţă are ca obiect de reglementare scoaterea din rezerva de stat, cu titlu de împrumut, până la data de 31 octombrie 2012, a unor cantităţi de cărbune energetic şi păcură, prevăzute în anexa care face parte integrantă din prezenta ordonanţă de urgenţă, care vor fi acordate unor operatori economici aflaţi sub autoritatea Ministerului Economiei, Comerţului şi Mediului de Afaceri sau în administrarea consiliilor judeţene ori locale.

Caracterul de urgenţă este justificat de necesitatea adoptării unor măsuri pentru corelarea consumurilor de energie electrică şi termică potrivit programului de iarnă în domeniul energetic pentru asigurarea funcţionării în condiţii de siguranţă şi stabilitate a Sistemului Electroenergetic Naţional în perioada 1 octombrie 2011- 31 martie 3012, cu necesarul de combustibili, precum şi evitarea eforturilor financiare mari pentru producătorii de energie electrică, care ar avea influenţe negative asupra preţului de cost al energiei electrice.


Comisia pentru administraţie publică, amenajarea teritoriului şi echilibru ecologic a avizat favorabil proiectul de Lege, aviz transmis cu adresa nr. 26/61/18.04.2012;



Comisia juridică, de disciplină şi imunităţi a avizat favorabil proiectul de Lege, aviz transmis cu adresa nr.PLx. 58/18.04.2012.
Consiliul Legislativ a avizat favorabil  proiectul de Lege, cu unele observaţii şi propuneri, aviz transmis cu adresa nr. 1331 din 15.12.2011.
Membrii Comisiei pentru industrii şi servicii au examinat proiectul de lege în şedinţa din 8 mai 2012 şi au hotărât, cu majoritate de voturi, să propună plenului Camerei Deputaţilor dezbaterea şi adoptarea acestui proiect de lege.



La lucrările comisiei au participat invitaţi din partea Administraţiei Naţionale a Rezervelor de Stat şi Probleme Speciale, domnul preşedinte Adrian Gurău şi domnul Manu Corneliu – şef birou. 


La lucrările comisiei au fost prezenţi 29 de deputaţi din totalul de 30 de deputaţi membri ai comisiei.

        În şedinţa din data de 22 mai 2012, plenul Camerei Deputaţilor a hotărât să retrimită la comisie raportul în vederea reexaminării proiectului de lege.


În şedinţa de plen domnul deputat Marian Neacşu a solicitat comisiei să se analizeze şi să răspundă de ce cantităţile de 1,2 milioane tone cărbune şi 137 de mii de tone de păcură s-au dus cu destinaţii strict delimitate către producătorii de energie electrică şi termică cuprinşi în anexa la OUG 122/2011. 



Reexaminarea proiectului de lege a avut loc în şedinţa comisiei din data de 13 iunie 2012. 



La lucrări au fost prezenţi 24 de deputaţi din totalul de 30 deputaţi membri ai comisiei.



La dezbaterile asupra proiectului de lege au participat ca invitaţi din partea Ministerului Economiei, Comerţului şi Mediului de Afaceri domnul director Corneliu Condrea, iar din partea Administraţiei Naţionale a Rezervelor de Stat şi Probleme Speciale, domnul preşedinte Adrian Gurău şi domnul Manu Corneliu – şef birou. 


Pentru clarificarea acestui aspect în cadrul dezbaterilor,  membrii comisiei au avut în vedere următoarele:



În conformitate cu  Legea nr.82/1992 privind rezervele de stat, republicată, cu modificările şi completările ulterioare, rezervele de stat se constituie ca rezerve materiale, destinate intervenţiilor operative pentru protecţia populaţiei, a economiei, în anumite situaţii care pot afecta un interes public major.

Pãstrarea produselor rezerve de stat se realizeazã atât în unitãţile teritoriale subordonate Administraţiei Naţionale a Rezervelor de Stat şi Probleme Speciale (ANRSPS), cât şi la operatorii economici specializaţi. 
Producătorii de energie electrică şi termică cuprinşi în anexa la OUG 122/2011 sunt operatori economici specializaţi care au dreptul să solicite împrumuturi de combustibili de la rezervele de stat până la nivelurile stabilite în Nomenclatorul produselor rezervã de stat, pentru funcţionarea centralelor în perioada aferentă anotimpului friguros când pot apărea disfuncţionalităţi în aprovizionarea cu combustibili.  
Menţionăm că Nomenclatorul produselor rezervă de stat are caracter strict secret şi se aprobã prin hotãrâri ale Guvernului, cu caracter militar, la propunerea Administraţiei Naţionale a Rezervelor de Stat şi Probleme Speciale.


În urma dezbaterilor, membrii comisiei au hotărât în unanimitate, să propună plenului Camerei Deputaţilor adoptarea acestui proiect de lege în forma adoptată de Senat.
Prin obiectul de reglementare şi conţinutul său, proiectul de lege face parte din categoria legilor ordinare.

PREŞEDINTE,
Iulian Iancu
        Consilier parlamentar,

         
Viorica Petraşcu

